Alaušas (Anykščių r.)
Alaušas – ežeras Anykščių rajone, prie Svėdasų pietinio pakraščio, į šiaurės rytus nuo kelio  118  Kupiškis–Utena . Ilgis šiaurės vakarų-pietryčių kryptimi 1,2 km, didžiausias plotis 0,62 km. Altitudė 103,1 m. Didžiausias gylis 7,6 m. Ežero forma ovali. Vakarinis krantas status, pietiniai ir rytiniai krantai pelkėti. Kranto linijos ilgis 2,95 km. Krantai daugiausia apaugę siauru medžių ir krūmų ruožu. Aplinkui plyti pievos, tik pietrytinėje pakrantėje auga miškelis. Šiaurės vakaruose iš Alaušo išteka SV-1 upelis, Svėdaso ežero intakas (Jaros baseinas). Pietinėje pakrantėje įsikūręs Sausalaukės kaimas. Šiaurvakarine pakrante eina kelias  120  Radiškis–Anykščiai–Rokiškis , kurio kitoje pusėje plyti Svėdasų kapinės. Svėdasuose prie ežero veikia 2 kaimo turizmo sodybos, yra įrengtas paplūdimys. Rašytojas Vaižgantas aprašė legendą apie bažnyčios varpą, nuskandintą ežere (kūrinys „Alaušo varpas“). Ežerėvardis Alaũšas kildinamas iš šaknies al- (plg. jos vedinį alėti „tekėti, varvėti“).